
Pranešimas žiniasklaidai
2026 m. lapkričio 13 d. 

Ką pirkėjai renkasi vykstant „Didžiųjų nuolaidų dienoms“? Skelbia, kur srautai gali būti ramesni
Prasidėjus „Didžiųjų nuolaidų dienoms“, lietuviškas prekybos tinklas „Maxima“ pasiruošė didesniam pirkėjų srautui. Tris dienas, lapkričio 13–15 d., vyksiančio išpardavimo metu daugiausia pirkėjų laukiama penktadienį. Ankstesnių  išpardavimų patirtis rodo, kad lankytojų srautai išauga apie 20 proc., palyginti su įprastu savaitgaliu. Norintiems apsipirkti ramiau ir greičiau rekomenduojama rinktis nebūtinai didžiausio dydžio, o vieno ar dviejų X „Maximos“ parduotuves, kuriose taip pat galima rasti gausą įvairiausių ne maisto prekių.
Visą savaitgalį pirkėjai, įsigydami dvi ar daugiau vienodų arba skirtingų ne maisto prekių su „Ačiū“, už jas moka 50 proc. mažiau.
„Didžiausio pirkėjų srauto tokių išpardavimų metu įprastai sulaukiame penktadienį. Parduotuvių komandos tam jau pasiruošusios – veikia daugiau kasų, darbuotojai intensyviau pildo lentynas, kad pirkėjai rastų visas norimas prekes. Vis dėlto, jei yra galimybė lanksčiau planuoti apsipirkimą, ypač didesnius pirkinius, verta pasirinkti ramesnį laiką ar mažesnes parduotuves“, – pataria „Maximos“ ryšių su žiniasklaida vadovė Ernesta Vareikytė.
Per nuolaidų dienas ne maisto prekių parduodama maždaug tris kartus daugiau nei įprastai, o žaislų pardavimai išauga dar labiau – beveik penkis kartus. 
Tarp favoritų – žaislai
Šių metų lapkričio duomenys taip pat rodo, kad kalėdinių dovanų vaikams paieškos prasidėjo dar iki didžiojo išpardavimo: per pirmąsias dešimt mėnesio dienų „Maximos“ parduotuvėse nupirkta daugiau nei 67 tūkst. žaislų.
Prekybos tinklo duomenys rodo, kad daugiausia dėmesio sulaukia konstruktoriai. Pirkėjai taip pat dažnai renkasi pliušinius žaislus, automobilių modeliukus, kūrybinius ir lavinamuosius rinkinius. Tarp populiarių pasirinkimų – ir stalo žaidimai, dėlionės, figūrėlės bei žaislai mažiausiems.
Išsiskiria ir pastaruoju metu išpopuliarėję suspaudžiami žaislai. Minkšti, įvairių formų žaislai suspaudus deformuojasi ir pamažu grįžta į pradinę formą – žaidimas su jais padeda nusiraminti, mažinti įtampą ir lavinti motoriką. Greta jų pirkėjų krepšeliuose dažnai atsiduria konstruktoriai, automobilių modeliukai bei kūrybiniai papuošalų rinkiniai.
„Žaislai yra labai individuali dovana, todėl vieno universalaus pasirinkimo nėra. Vieniems vaikams įdomiausi konstruktoriai ar automobiliai, kitiems – kūrybiniai ar interaktyvūs žaislai. Be to, vis dažniau žaislų ieškoma ne tik vaikams. Pavyzdžiui, asortimente turime tiek mažiesiems skirtų konstruktorių, tiek sudėtingesnių rinkinių suaugusiesiems“, – pasakoja E. Vareikytė.
Aktualūs žaislai, su kuriais galima kurti
Pirkėjų krepšeliuose vis dažniau nugula ir kūrybiniai rinkiniai – tai yra viena ryškesnių šių metų tendencijų. Tarp jų – kalėdinių figūrėlių dekoravimo rinkiniai, deimantinės mozaikos, papuošalų kūrimo priemonės, spalvinimo ir užduočių knygelės.
Dėmesio nepraranda ir interaktyvūs žaislai – įvairūs gyvūnėliai bei personažai, reaguojantys į veiksmus, skleidžiantys garsus ar turintys kitų funkcijų. Vaikus domina ir suaugusiųjų kasdienybę atkartojantys žaislai – kavos aparatai, buities rinkiniai. 
„Šiandien žaislas vis dažniau pasirenkamas pagal tai, kokią veiklą jis pasiūlys – ar leis konstruoti, eksperimentuoti, kurti, ar nustebins interaktyviomis funkcijomis. Tačiau tai nereiškia, kad klasikiniai žaislai užleidžia savo pozicijas. Lėlės, mašinėlės, dėlionės ar stalo žaidimai tebėra mėgstami, tiesiog šalia jų atsiranda vis daugiau naujų žaidimo formų“, – sako „Maximos“ ryšių su žiniasklaida vadovė.
Žaislų gerbėjų auditorija taip pat plečiasi – pastaraisiais metais stiprėja vadinamoji „kidult“ kryptis, kai kolekciniais žaislais ir sudėtingesniais rinkiniais domisi suaugusieji. Artėjant Kalėdoms daugiau dėmesio sulaukia ir sezoniniai pasirinkimai – Advento kalendoriai bei kalėdinės dėlionės.
„Žaislas nebūtinai turi būti skirtas tik vaikui. Konstruktoriai, stalo žaidimai ar dėlionės gali tapti bendra šeimos veikla, į kurią įsitraukia skirtingo amžiaus šeimos nariai. Tad renkant dovaną galima pagalvoti ne tik apie tai, kas pradžiugins ją išpakavus, bet ir ką su ja bus galima nuveikti vėliau – galbūt ji taps proga daugiau laiko praleisti kartu“, – priduria E. Vareikytė.

Apie lietuvišką prekybos tinklą „Maxima“ 
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų. 

